Abdel Fattah al-Sissi, preşedintele egiptean l-a felicitat marţi, 19 martie, pe omologul său rus Vladimir Putin, pentru realegerea sa cu 87,28% din voturi, văzând în aceasta dovada încrederii poporului rus, informează AFP.
Al-Sissi, el însuşi reales fără surpriză în decembrie cu 89,6% din voturi într-o ţară în care opoziţia este aproape inexistentă, a adresat "sincerele sale felicitări" preşedintelui Putin, potrivit unui comunicat al preşedinţiei egiptene.
Preşedintele egiptean, a cărui ţară traversează cea mai gravă criză economică din istoria sa, încearcă de la începutul războiului declanşat de Rusia împotriva Ucrainei să nu supere niciunul dintre aliaţii săi.
Egiptul, unul dintre primii beneficiari ai ajutorului militar american din lume, rămâne un aliat important al Rusiei în Africa. Foarte dependent de grâul rusesc - ca şi de cel ucrainean -, Egiptul a încredinţat de asemenea agenţiei nucleare ruse Rosatom construcţia primei sale centrale nucleare.
Abdel Fattah al-Sissi s-a propus o perioadă ca mediator între Moscova şi Kiev, menţinând în acelaşi timp o poziţie ambivalentă, preocupat să nu supere nici Rusia, nici Washingtonul, care susţine Ucraina inclusiv prin furnizarea de ajutor militar.
Conform Reuters, Uniunea Europeană a anunțat recent un pachet de finanțare de 7,4 miliarde de euro și o legătură îmbunătățită cu Egiptul, ca parte a eforturilor de a opri fluxurile de migranți spre Europa.
De asemenea, acordul ridică relația UE cu Egiptul la un "parteneriat strategic", fiind conceput pentru a întări domenii precum comerțul, securitatea și energia regenerabilă, oferind granturi, împrumuturi și alte finanțări în următorii 3 ani, care să ajute la îmbunătățirea economiei egiptene.